לואיס לאנץ'

לואיס לאנץ' (באנגלית: Louis' Lunch) היא מסעדת המבורגרים בניו הייבן, קונטיקט הטוענת כי היא המסעדה הראשונה שהגישה המבורגרים וההמבורגריה הכי ותיקה שפועלת כיום בארצות הברית. היא נפתחה כעגלת אוכל קטנה ב-1895 והייתה אחד מהמקומות הראשונים בארצות הברית שהגישו כריכי סטייק. על פי לואיס לאנץ', ההמבורגר נוצר ב-1900 עבור לקוח שמיהר וביקש לקחת ארוחה לדרך. ב-1917 לואיס העביר את העסק שלו למבנה ריבועי ששימש בעבר כמפעל בורסקאות.

בשנת 1975, המסעדה הועברה ארבעה בלוקים מטה לרחוב Crown 263. גם כיום ההמבורגים מוכנים בתנורים המקוריים אשר הם תנורי גז מברזל אנכיים משנת 1898, והלחמים נקלים במצנם משנת 1929. המבנה הוא סמל בניו הייבן.

 היסטוריה 
לואי לאסן נולד כלודוויג לאסן ב--30 ביולי 1865 למשפחה דנית בקהילת באלום בשלזוויג, אזור שדנמרק איבדה לפרוסיה במלחמתם בשנת 1864.

לאסן ואשתו סופיה קורץ (1941-1862), ילידת אוהיו, נישאו במנהטן ב-25 במאי 1889. לזוג נולדה בת אחת וארבעה בנים בין השנים 1891 ו-1903. לאסן נפטר בניו הייבן ב-20 במרץ 1935. הוא ואשתו קבורים בבית הקברות אוורגרין בניו הייבן.

לאסן היה "נפח וכומר במקצועו" והיגר לניו הייבן מדנמרק בשנת 1881. הוא הפך לסוחר מזון, ומכר חמאה וביצים בעגלת עץ. בשנת 1895 הוא החל להוסיף פריטי ארוחת צהריים לעגלתו.

בשנת 1900, איש עסקים מקומי ביקש ארוחת צהריים לדרך. על פי משפחת לאסן, הלקוח קרא "לואי! אני ממהר, תזרוק חתיכת בשר שטוחה בין שני קרשים ודרוך עליה!". לאסן הניח את תערובת הסטייק הטחון שלו בין שתי פרוסות טוסט, וכך הוגש ההמבורגר הראשון לכאורה באמריקה.

בשנת 1917, עבר לאסן לבניין לבנים מרובע ששימש בעבר כמפעל בורסקאות. בשנת 1975, לואיס לאנץ' נאלץ להעביר את המסעדה כדי לפנות מקום לפיתוחים עירוניים, ולכן עבר שני רחובות מטה לרחוב Crown 263 בניו הייבן. בשנות ה-50, קן לאסן הוסיף ממרח גבינה להמבורגר. הדור הרביעי של לאסן הוא הבעלים והמפעיל של לואיס לאנץ' כיום.

 תפעול 
ממוזער|232x232 פיקסלים|עגלת המזון של לואי לאסן, צולם סביב 1907–1916
תפריט ארוחת הצהריים של משפחת לואי מורכב מ"הבורגר", סלט תפוחי אדמה, צ'יפס ופאי ביתי. המסעדה מכינה את ההמבורגר שלה מסטייק טחון העשוי מתערובת של חמישה נתחי בקר. לאחר מכן ההמבורגרים נצלים על אש בצורה אנכית. הם מוכנים עם ממרח גבינה, עגבנייה או בצל, ולאחר מכן מוגשים על שתי חתיכות מרובעות של לחם לבן קלוי.

בלואיס לאנץ' ההמבורגרים נצלים בתנורי גז אנכיים מקוריים מברזל יצוק שיוצרו על ידי חברת ברידג' אנד ביץ' בשנת 1898. הכיריים משתמשות ברשתות פלדה עם צירים כדי להחזיק את ההמבורגרים במקומם בזמן שהם מתבשלים בו זמנית משני הצדדים. הרשתות יוצרו על ידי לואיג'י פיאראגוסטיני ונרשמו כפטנט בשנת 1938. נעשה שימוש בממרח גבינה חד, בניגוד לגבינה פרוסה. המסעדה משתמשת בטוסטר משנת 1929.

המסעדה סגורה באופן מסורתי במהלך חודש אוגוסט לרגל חופשה.

 טענות בנוגע למקור ההמבורגר 
רבים אחרים טוענים כי הם אלו שהמציאו את ההמבורגר, בהם צ'רלי נגרין, האחים פרנק וצ'ארלס מנצ'ס, אוסקר וובר בילבי ופלטשר דייוויס. רשת ווייט קאסל מייחסת את מקור ההמבורגר להמבורג שבגרמניה, שם הומצא לכאורה על ידי אוטו קואסה. עם זאת, ההמבורגר זכה להכרה לאומית ביריד העולמי של סנט לואיס בשנת 1904, כאשר העיתון ניו יורק טריביון הכריז עליו כ"חדשנות של מוכר מזון מטיילת פייק".

בשנת 2000, ספריית הקונגרס של ארצות הברית הכירה במסעדת לואיס לאנץ' כיוצרת ההמבורגר, לאחר שקיבלה גיבוי מחברת הקונגרס רוזה דילורו. ספריית הקונגרס הצהירה כי לואי לסן מכר את ההמבורגר הראשון וכריך הסטייק הראשון בארצות הברית בשנת 1900. מגזין ניו יורק מציין: "למנה לא היה שם בכלל עד שחבורת מלחים פרועים מהמבורג קראו לבשר בלחמנייה על שמם כמה שנים לאחר מכן", אך מוסיף שגם טענה זו שנויה במחלוקת.
ממוזער|צ'יזבורגר עם בצל ועגבניות המוגש בלואיס לאנץ'
מבין המתנגדים לטענה של לואיס לאנץ' נמנה ג'וש עוזרסקי, עורך מזון במגזין ניו יורק. עוזרסקי דוחה את הטענה בספרו The Hamburger: A History בהתבסס על ההגדרה של המבורגר: "אם אתה אומר שזה יכול להיות על טוסט, אתה למעשה מגדיר מחדש את ההמבורגר עד כדי כך שהוא מפסיק להתקיים. ההמבורגר, כפי שהעולם מכיר אותו, פירושו סנדוויץ' מבשר טחון בלחמנייה." עם זאת, הספר Hamburger America מאת ג'ורג' מוטז מציין שלחמניית ההמבורגר כלל לא הייתה קיימת בשנת 1900. ספרו של עוזרסקי גם מזכיר טוענים מוקדמים יותר לזכות ההמצאה, ומכיר בוולטר אנדרסון כמי שיצר את ההמבורגר המודרני.

בשנת 2006 נערך משפט מדומה במסגרת פסטיבל ההמבורגר באקרון, אוהיו. נמסר כי מסעדת לואיס לאנץ' התייחסה לאירוע ברצינות, בניגוד לטוענים אחרים ליצירת ההמבורגר. רני לואיזל, מנהל יחסי הציבור של לשכת הכנסים והתיירות של ניו הייבן, הגיש תצהיר מטעם ארגון שימור ניו הייבן והדגיש כי ספריית הקונגרס מכירה במסעדת לואיס לאנץ' כיוצרת ההמבורגר הראשון. לואיס לאנץ' הגיעה למקום השלישי בסקר אינטרנטי, ולואיזל ציין כי מדובר יותר בעניין של תיאטרליות מאשר אמת.

כתבה של רשת ABC News טוענת כי אי אפשר לדעת בוודאות מי המציא את ההמבורגר, משום ש-"יש מעט מאוד תיעוד כתוב. בעיה נוספת היא שההמבורגר התפשט בעיקר ביריד העולמי, על ידי מוכרים קטנים שבאו והלכו באופן מיידי. כמו כן, ייתכן בהחלט שיותר מאדם אחד הגה את הרעיון בו-זמנית בחלקים שונים של המדינה."

 קבלה וביקורות 
המסעדה הופיעה בתוכניות טלוויזיה רבות, בהן To Tell the Truth, ערוץ הטיולים, Food Network, ערוץ ההיסטוריה, תוכניתה של אופרה ווינפרי וכן בתוכנית הדוקומנטרית הישראלית המסע המופלא של אהרוני וגידי. בתוכנית Chowdown Countdown של ערוץ הטיולים, דורגה לואיס לאנץ' במקום הראשון. הפרק העשירי של Burger Land מתמקד בטענה ובסיפור ההיסטורי של לואיס לאנץ'. סטיבן רייכלן טוען בספרו BBQ USA כי בין לקוחות המסעדה נמנים נשיאי ארצות הברית ג'ורג' הרברט ווקר בוש ובנו ג'ורג' וו. בוש, הטייס צ'ארלס לינדברג והנגן ארטי שו. אתר המגזין Food & Wine בחר בלואיס לאנץ' כאחת מ"ההמבורגריות הטובות בארצות הברית". אתר Roadfood מתאר אותה כ"תחנה חיונית במסלול ההמבורגרים של אמריקה".

המבקרים של המסעדה מצביעים על סלידתה מתוספות, במיוחד מקטשופ; לקוחות שמבקשים קטשופ מסולקים מהמקום. בפרק 10 של התוכנית Burger Land, ניתן לראות שלט במסעדה האוסר על שימוש בקטשופ, וכיתוב המסביר: "סטודנטים מייל שמנסים להגניב קטשופ מתבקשים לעזוב." טום גילברט כותב: "לואיס לאנץ' היא מקום מאוד ידידותי, כל עוד אתה זורם עם הגישה — שמהותה תמיד הייתה להגיש בשר איכותי ולוודא ששום דבר לא מקלקל או משתלט עליו. כפי שג'ף (לסן) יגיד לך, זה אומר בלי לחמנייה תפוחה ומתוקה, בלי בשר עשוי מדי ובלי קטשופ." אתר Connecticut Museum Quest מדרג את המסעדה במקום השני ברשימת "חמשת המקומות הפחות מסבירי פנים לקטשופ". המגזין Esquire מציין: "אפשר לקבל את ההמבורגר שלך עם בצל, עגבנייה וזילוף ממרח גבינה של צ'יז-וויז. רק אל תבקש שום דבר אחר." על שלט התלוי במסעדה כתוב: "זה לא בורגר קינג. אתה לא מקבל את זה בדרך שלך. אתה מקבל את זה בדרך שלי, או שאתה לא מקבל את זה בכלל."

קישורים חיצוניים


 הערות שוליים 

קטגוריה:ארצות הברית: מסעדות
קטגוריה:ניו הייבן